text: Авто OFFnews | ПОСЛЕДНА ПРОМЯНА 12 октомври 2015 в 11:1010130
  McLaren представи 650S Spider Can-Am, с който иска да отбележи 50-ата годишнина от първия си сезон в американските състезателни серии Can-Am.
  През 1966 г. McLaren за пръв път участва в състезание от Can-Am, а само година по-късно компанията вече е лидер в надпреварите от шампионата. От 1967-а до 1971-а McLaren печели 5 поредни титли, което е и основната причина днес да гледаме този специален автомобил, който е дело на отдела McLaren Special Operations.
  Външният вид на колата е вдъхновен от разцветките на състезателните автомобили на McLaren от онова време (черно и червено). Твърдият сгъваем покрив е карбонов, а от същият материал са изработени още капакът, предният сплитър, централната част на задната броня, аеродинамичната спирачка, страничните въздухозаборници и брандираните прагове. Отвън, специалната машина се различава от стандартната версия и по поръчковите джанти от кован алуминий, които също са вдъхновени от шейсетарските бегачки и са окомплектовани с титаниеви болтове и високоскоростни гуми Pirelli P Zero Corsa.
  Стандартно McLaren 650S Spider Can-Am получава карбонови спирачни дискове и черни апарати, карбонови предни калници с отвори за отвеждане на горещия въздух от спирачките, както и със специално разработена изпускателна система с четири крайни тръби, изработени от полирана стомана.
  Двигателят се е разминал без промени и продължава да е 3.8-литров V8 туин-турбо с 650 к.с. и 678 Нм максимален въртящ момент, които поволяват постигането на ускорение от 0 до 100 км/ч за 3 секунди. Максималната скорост достига 329 км/ч.
  Клиентите могат да избират от три екстериорни цвята – Mars Red червено, Papaya Spark оранжево и Onyx Black черно, като всеки един от тях е комбиниран със съответната състезателна окраска. Интериорът е изпълнен с тапицерия от Alcantara, карбонови детайли и специален плакет на шофьорската врата, който обозначава съответната бройка.
  McLaren планира да произведе 50 такива коли, които ще бъдат продадени на международните пазари. Цените в Англия започват от 255 850 паунда, а първите доставки ще бъдат изпълнени следващата пролет.
  Етикети:650s spidercan-ammclarenкарбонлимитирана сериямакларънмоторспортспециално изпълнениесъстезание